Werker val boer glo met knopkierie aanBeserings aan die slagoffer se kop. Foto :Verskaf Alwin Kaiser, ŉ 65-jarige boer van KwaZulu-Natal, is in die hospitaal opgeneem nadat hy die afgelope naweek glo deur ŉ werker op sy plaas met ŉ knopkierie aangeval is. Kapt. Nqobile Gwala, provinsiale polisiewoordvoerder vir KwaZulu-Natal, het aan Maroela Media gesê die voorval het Saterdag omstreeks 13:30 in die Mdasha-omgewing in Umzinto plaasgevind. “Die man en die werker was glo in ŉ werkverwante geskil betrokke toe die werker hom aangeval het. Die slagoffer het oop wonde aan sy kop opgedoen. Die slagoffer het hulp van die veiligheidsbestuurder op ŉ naburige plaas ontbied,” het Gwala gesê. Die man is na ŉ plaaslike dokter geneem, vanwaar hy met ŉ ambulans na ŉ hospitaal in Durban geneem is vir mediese behandeling en waarneming. Volgens ŉ gemeenskapsgroep het die werker Kaiser met ŉ knopkierie aangerand toe hy omgedraai het om in sy kantoor in te gaan. Hy is ook op sy rug geslaan en het kneusplekke aan sy rug opgedoen. Die werker is glo een van sy veiligheidswagte. Die Umzinto-polisie het ŉ saak van poging tot moord aanhangig gemaak. ŉ 50-jarige verdagte is Sondag in verband met die voorval in hegtenis geneem. Die polisie het tydens sy inhegtenisneming beslag gelê op die knopkierie wat glo tydens die aanval gebruik is. Die rede vir die geskil is nog nie bekend nie. “Die polisie kon weens die aard van die man se beserings nog nie sy verklaring afneem nie.” Die verdagte moet binnekort op aanklag van poging tot moord in die Umzinto-landdroshof verskyn. Beserings aan die man se rug. Foto: Verskaf